Papersnake/gushiwen huggingface dataset:
环溪亭
朱弘祖（明代）

一曲清江抱画栏，入窗如在落星湾。
红尘隔断花香外，白鸟飞来镜影间。
蝌蚪旧藏书帙净，蜻蜓长立钓丝闲。
何由动我山阴兴，却棹扁舟雪夜还。
用赠朴翁旧韵二诗送徐南卿南归
陈造（宋代）

莫将半菽羡千钟，生世谁非囿数中。
荐福议碑雷已震，浩然遻意句徒工。
我知寒饿怜颜阖，人说乘除有志公。
穷鬼趁渠来败类，秋禾一昔仆霜风。
祗答提举观文丁右丞
宋祁（宋代）

恳辞金殿得班春，藁箧相从素濑滨。
坐阁仍题修史笔，去乡犹是受经人。
浮云富贵心知厌，淡水交游老更新。
三叹来章深意在，肯容冠绶久生尘。
送进士吴延保及第后南游
郑谷（唐代）

得意却思寻旧迹，新衔未切向兰台。吟看秋草出关去，

逢见故人随计来。胜地昔年诗板在，清歌几处郡筵开。

江湖易有淹留兴，莫待春风落庾梅。
夜坐观书
张守（宋代）

青灯只影夜迢迢，赖有尘编洗郁陶。此事长惭作吏废，少功又笑为儒劳。

行藏老骥思千里，用否九牛亡一毛。端为鲈鱼挽幽兴，拟飞烟艇破秋涛。
劝驾词 其六
王彦泓（明代）

薄妆残醉倚郎怀，长看含葩髻上开。堪称色香俱第一，素馨花发等卿来。
况子沿檄来归舟过淮右绣衣左国录赠行以诗因
曹彦约（宋代）

忆昨相逢是豫章，笑谈亲接齿牙香。
如今但有心期在，不似当牙脚力强。
投老颇能安晚境，祝釐聊以报明王。
简编未了平生债，冷淡犹能读老庄。
题献馆泳春集 其三
李正鲁（清代）

感君磊落语情亲，翰墨煌煌不染尘。何幸良辰相践约，珠盘玉敦证前因。
次韵阅道见贻之句
洪刍（宋代）

独来深树初啼鸟，几处高枝已嘒蝉。坐久每将棋作隐，昼长还觉日如年。

醉乡彭泽陶元亮，句法襄阳孟浩然。聚散悲欢皆梦幻，南柯同寄曲肱眠。
诏问山中何所有赋诗以答
陶弘景（南北朝）

山中何所有，岭上多白云。
只可自怡悦，不堪持赠君。(赠 一作：寄)
送梵才上人归天台
徐舜俞（宋代）

芳袍麟殿赐蒲茸，道胜年来请谒慵。
贝叶罢翻双凤阙，石房归谒五芝峰。
朝贤远乞裁诗稿，海客争传出定容。
后代何人续僧史，好将安远比高從。
乙亥北行日记
戴名世（清代）

六月初九日，自江宁渡江。先是浦口刘大山过余，要与同入燕；余以赀用不给，未能行。至是徐位三与其弟文虎来送；少顷，郭汉瞻、吴佑咸两人亦至。至江宁闸登舟，距家数十步耳。舟中揖别诸友；而徐氏兄弟，复送至武定桥，乃登岸，依依有不忍舍去之意。是日风顺，不及午，已抵浦口，宿大山家。大山有他事相阻，不能即同行。而江宁郑滂若适在大山家。滂若自言有黄白之术，告我曰：“吾子冒暑远行，欲卖文以养亲，举世悠悠，讵有能知子者？使吾术若成，吾子何忧贫乎？”余笑而颔之。

明日，宿旦子冈。甫行数里，见四野禾油油然，老幼男女，俱耘于田间。盖江北之俗，妇女亦耕田力作；以视西北男子游惰不事生产者，其俗洵美矣。偶舍骑步行，过一农家，其丈夫方担粪灌园，而妇人汲井且浣衣；门有豆棚瓜架，又有树数株郁郁然，儿女啼笑，鸡犬鸣吠。余顾而慕之，以为此一家之中，有万物得所之意，自恨不如远甚也！

明日抵滁州境，过朱龙桥——即卢尚书、祖将军破李自成处，慨然有驰驱当世之志。过关山，遇宿松朱字绿、怀宁咎元彦从陕西来。别三年矣！相见则欢甚，徒行携手，至道旁人家纵谈，村民皆来环听，良久别去。

过磨盘山，山势峻峭，重叠盘曲，故名；为滁之要害地。是日宿岱山铺，定远境也。明日宿黄泥冈，凤阳境也。途中遇太平蔡极生自北来。薄暮，余告圉人：“数日皆苦热，行路者皆以夜，当及月明行也。”乃于三更启行。行四五里，见西北云起；少顷，布满空中，雷电大作，大雨如注，仓卒披雨具，然衣已沾湿。行至总铺，雨愈甚；遍叩逆旅主人门，皆不应。圉人于昏黑中寻一草棚，相与暂避其下。雨止，则天已明矣。道路皆水弥漫，不辨阡陌。私叹水利不修，天下无由治也。苟得良有司，亦足治其一邑。惜无有以此为念者。

仰观云气甚佳：或如人，或如狮象，如山，如怪石，如树，倏忽万状。余尝谓看云宜夕阳，宜雨后，不知日出时看云亦佳也。是日仅行四十里，抵临淮；使人入城访朱鉴薛，值其他出。薄暮，独步城外。是时隍中荷花盛开，凉风微动，香气袭人，徘徊久之，乃抵旅舍主人宿。

明日渡淮。先是临淮有浮桥，往来者皆便之。及浮桥坏不修，操舟者颇因以为奸利。余既渡，欲登岸，有一人负之以登，其人陷淖中，余几堕。岸上数人来，共挽之，乃免。是日行九十里，宿连城镇，灵壁县境也。

明日为月望，行七十里而宿荒庄，宿州境也。屋舍湫隘，墙壁崩颓，门户皆不具。圉人与逆旅主人有故，因欲宿此。余不可，主人曰：“此不过一宿耳，何必求安！”余然之。是日颇作雨而竟不雨。三更起，主人苛索钱不已。月明中行数十里，余患腹胀不能食，宿褚庄铺。

十七日渡河，宿河之北岸。夜中过闵子乡，盖有闵子祠焉；明孝慈皇后之故乡也。徐宿间群山盘亘，风气完密；而徐州滨河，山川尤极雄壮，为东南藩蔽，后必有异人出焉。望戏马台，似有倾圮。昔苏子瞻知徐州，云：“戏马台可屯千人，与州为犄角。”然守徐当先守河也。是日热甚，既抵逆旅，饮水数升。顷之，雷声殷殷起，风雨骤至，凉生，渴乃止。是夜腹胀愈甚，不能成寐，汗流不已。

明日宿利国驿。忆余于己巳六月，与无锡刘言洁，自济南入燕，言洁体肥畏热，而羡余之能耐劳苦寒暑。距今仅六年，而余行役颇觉委顿。蹉跎荏苒，精力向衰，安能复驰驱当世！抚髀扼腕，不禁喟然而三叹也！

明日，宿滕县境曰沙河店。又明日，宿邹县境曰东滩店。是日守孟子庙，入而瞻拜；欲登峄山，因热甚且渴，不能登也。明日，宿汶上。往余过汶上，有吊古诗，失其稿，犹记两句云：“可怜鲁道游齐子，岂有孔门屈季孙！”余不复能记忆也。

明日，宿东阿之旧县。是日大雨，逆旅闻隔墙群饮拇战，未几喧且斗。余出观之，见两人皆大醉，相殴于淖中，泥涂满面不可识。两家之妻，各出为其夫，互相詈，至晚乃散。乃知先王罪群饮，诚非无故。明日宿营茌平。又明日过高唐，宿腰站。自茌平以北，道路皆水弥漫，每日辄纡回行也。闻燕赵间水更甚，北行者皆患之。

二十六日，宿军城，夜梦裴媪。媪于余有恩而未之报，今岁二月，病卒于家；而余在江宁，不及视其含敛，中心时用为愧恨！盖自二月距今，入梦者屡矣。二十七日，宿商家林。二十八日，宿营任邱。二十九日，宿白沟。白沟者，昔宋与辽分界处也。七月初一日，宿良乡。是日过涿州，访方灵皋于舍馆，适灵皋往京师。在金陵时，日与灵皋相过从，今别四月矣，拟为信宿之谈而竟不果。及余在京师，而灵皋又已反涿，途中水阻，各纡道行，故相左。

盖自任邱以北，水泛溢，桥梁往往皆断，往来者乘舟，或数十里乃有陆。陆行或数里，或数十里，又乘舟。昔天启中，吾县左忠毅公为屯田御史，兴北方水利，仿佛江南。忠毅去而水利又废不修，良可叹也！

初二日，至京师。芦沟桥及彰义门，俱有守者，执途人横索金钱，稍不称意，虽襆被欲俱取其税，盖榷关使者之所为也。涂人恐濡滞，甘出金钱以给之。惟徒行者得免。盖辇毂之下而为御人之事，或以为此小事不足介意，而不知天下之故，皆起于不足介意者也。是日大雨，而余襆被书笈，为逻者所开视，尽湿，涂泥被体。抵宗伯张公邸第。盖余之入京师，至是凡四，而愧悔益不可言矣！因于灯执笔，书其大略如此。
夜舟
杨锡绂（清代）

入夜钟吾道，微风一叶舟。徐吟迟月上，独坐看星流。

野阔烟无际，波间钓未收。逝将谋小隐，生事老羊裘。
梦江南
黄琬璚（清代）

闲阶悄，更转漏声阑。瑞脑香销金鸭冷，阑干倚遍静无言。

同倚玉阑干。
甲马营
唐之淳（明代）

长河抱曲洲，河转洲面窄。前瞻甲马营，近可半舍隔。

水傍一鳜甲，腹剖尾正赤。知是獭所祭，馀馂遗人食。

役夫取以至，令我三叹息。自我去桑梓，海月十挂壁。

荐奠谁其尸，蘋藻空自碧。食甲感时序，行矣望乡国。
谢临川游山
张之象（明代）

客行旷登览，羁心展游陟。
裹粮度瑶岑，振衣寻石室。
源深洞屡迷，径险岩逾密。
重林散轻雾，绝壁映初日。
鸟鸣识节变，草绿知春及。
夭桃始发溪，猗兰渐盈泽。
采药遵灵丘，援萝入幽谷。
缅邈隐士居，想像仙人宅。
朝窥鸾鹤逝，夜听猩猿泣。
水镜含清晖，松门带暝色。
近涧虹文丹，远峰岚气黑。
云归影难留，泉飞响易急。
观奇道转远，探异情未毕。
候月弄澄鲜，飡霞羡高逸。
适己物自忘，达生赏无极。
终然得所遣，傥值同怀客。
挽黄梦熊
史鉴（明代）

湖山嘉遁谢尘缨，才入中年命忽倾。旧宅一区犹令子，遗文千首付诸生。

诗名到处人争诵，墓上逢春草又萌。后死从来未相识，闻风也自不胜情。
偈颂二十五首
释普岩（宋代）

坐而不住，住而不坐。
滴水生冰，因风吹火。
题耿氏温清堂
上官均（宋代）

远山终日自清辉，缥缈乔林野气微。
秋菊已开陶令径，春风好气老莱衣。
溪头钓艇资闲兴，松下归禽伴息机。
吟倚醉登堪自慰，不须怅望白云飞。
书北庵门
许棐（宋代）

十度来敲九不应，隔篱空见竹青青。不知池里黄金鲫，听讲楞伽几卷经。
赠美人四首
方干（唐代）

直缘多艺用心劳，心路玲珑格调高。
舞袖低徊真蛱蝶，朱唇深浅假樱桃。
粉胸半掩疑晴雪，醉眼斜回小样刀。
才会雨云须别去，语惭不及琵琶槽。

严冬忽作看花日，盛暑翻为见雪时。
坐上弄娇声不转，尊前掩笑意难知。
含歌媚盼如桃叶，妙舞轻盈似柳枝。
年几未多犹怯在，些些私语怕人疑。

酒蕴天然自性灵，人间有艺总关情。
剥葱十指转筹疾，舞柳细腰随拍轻。
常恐胸前春雪释，惟愁座上庆云生。
若教梅尉无仙骨，争得仙娥驻玉京。

昔日仙人今玉人，深冬相见亦如春。
倍酬金价微含笑，才发歌声早动尘。
昔岁曾为萧史伴，今朝应作宋家邻。
百年别后知谁在，须遣丹青画取真。
三月之朔邑庠请仆升讲席说诗泮水正仲用前韵
舒岳祥（宋代）

春服初成冠与童，聚观王式一衰翁。
圆冠方屦还吾道，续衽钩边见古风。
投戈犹待汉符赤，藏壁不随秦火红。
宁可短衣充博士，莫令城旦属司空。
嘉定甲戌正月以金部郎分阃东淮正当金虏弃巢
崔与之（宋代）

来到庐山日日阴，斜风细雨乱云深。
移舟夜壑人间世，荷锸春云物外心。
要把封疆安社稷，谁教轩冕换山林。
殷勤招隐知深意，五老朝来露玉簪。
杂咏下 垂丝海棠
洪适（宋代）

脉脉似崔徽，朝朝长看地。谁能解倒悬，扶起云鬟坠。
夷陵
刘士璋（清代）

夷陵形胜地，高距楚云中。峡路三巴接，江流九派通。

文章留尔雅，割据失英雄。尚忆平成日，黄牛佐禹功。
诉衷情
张抡（宋代）

闲中一篆百花香。袅袅翠□□。低回宛转何似，行路绕羊肠。
深竹户，小山房。雅相当。清心默坐，燕寝无风，永日芬芳。
中秋与空上人同宿华严寺
冷朝阳（唐代）

扫榻相逢宿，论诗旧梵宫。磬声迎鼓尽，月色过山穷。

庭簇安禅草，窗飞带火虫。一宵何惜别，回首隔秋风。
送万年化主兼简妙净居士
释慧远（宋代）

石桥路崄横身入，牛宿峰高䫌面看。不是闾丘贤太守，谁能闲识老丰干。
张王臣贶诗诘朝遂行次韵寄之
赵蕃（宋代）

书贵在瘦硬，诗须成管弦。
典刑君尚有，老至我加年。
早作诸侯客，远劳从事贤。
见来元不款，别去忽何边。
秋至
詹初（宋代）

方趁夏日永，不知秋已清。
秋清岁即晚，吾道终何成。
王沂公挽词三首
宋祁（宋代）

尽瘁辞当国，均劳得偃藩。
幄中留秘画，天下满危言。
日企还三事，宁图閟九原。
谁将河海泪，一洒问乾坤。
送吴七泉还歙
金銮（明代）

离家岁将暮，归路雨初晴。
水阔空江冷，风高落叶轻。
锦囊倾内史，白璧报双成。
好试千金马，清霜白草平。
次韵张祠部敏叔游沧浪苏子美故园
程俱（宋代）

醉倒春风载酒人，苍髯犹想见长身。试寻遗址名空在，却叹张长事已陈。

稍置曲栏穿径竹，别开高阁俯汀蘋。拿舟更欲陪清赏，要看毫端藻绘春。
即目·万笏尖中路
林则徐（清代）

万笏尖中路渐成，远看如削近还平。
不知身与诸天接，却讶云还下界生。
飞瀑正拖千嶂雨，斜阳先放一峰晴。
眼前直觉群山小，罗列儿孙未得名。
江陵
汪元量（宋代）

月到荆江上，轻帆莫远扬。
水摇龙影动，风送雁声长。
北斗回秋柄，南辰耿夜光。
徘徊舒一啸，诗兴落潇湘。
高士颂九十一首 其二十八 原宪
黄省曾（明代）

原生匮盝，室侵风雨。薄炊经旬，彫裘历纪。友赐荣华，骖騑萃止。

闻剖病贫，终身含耻。
次张汉公言怀
郑侠（宋代）

人间滚滚竟何营，只为蝇头利与名。
千里瘅乡吾逐客，一箪穷巷子书生。
文章相误终须别，宠辱无关自不惊。
赢得白头闲处坐，一竿风月有谁争。
偶书
孔平仲（宋代）

经岁留南戍，频时思故邦。青山又薄暮，斜日满西窗。

遣愤诗千首，迷愁酒百缸。何缘幸免去，归棹破长江。
西昌邓奉使安泰堂
王恭（明代）

楚国多秀士，邓君如凤凰。刷毛霄汉上，览德岐山阳。

君家文献犹存古，安泰堂中如乐土。开帘时听九江潮，酌酒晴看五峰雨。

散帙断弦绝世情，坐来心地自然平。夫人堂上无愁色，稚子阶前同笑声。

东城南陌何凄断，绿野平泉也凋换。三湘窜逐怨江蓠，万里羁危对秋雁。

此际问君谁似君，日高犹卧半床云。只言永结烟霞想，何意今随鹓鹭群。

使车到处争迎送，乳酒青丝白银瓮。西上金门自此升，山中茆屋空多梦。
寄华州李中丞
姚合（唐代）

毛女峰前郡，烟霞气转清。庭分灵掌影，窗度瀑泉声。

藓径人稀到，松斋药自生。常餐亦芝朮，闲客是公卿。

看水逢仙鹤，登楼见帝城。养生非酒病，难隐是诗名。

省署尝连步，江皋欲独耕。偶题无六义，聊以达微诚。
重到钱唐
鲍輗（宋代）

万家歌舞送浮生，曾有涓埃答太平。
猨鹤虫沙天始定，不须辛苦怨南征。
沁园春·静寿先生
张榘（宋代）

静寿先生，笑傲四并，醉眠孄窝。甚一枰棋壤，掉头不顾，同舟风紧，袖手高歌。太白词华，更生忠愤，为问山林老得麽。须知道，有淮碑未作，浯石当磨。年来君子无多。试屈指、如公能几何。况刍荛公论，新曾推许，冕旒异眷，行见搜罗。泽润生民，洗清兵甲，待挽钱塘江上波。功名就，访蟠桃把玩，铜狄摩挲。
热
弘历（清代）

朱明鼓馀烈，晶阳凑午晴。虚帘捲湖山，残暑来轩楹。

挥扇延爽籁，味道遣逸情。分寸阴足惜，谩苦炎歊蒸。
归舟作
高咏（清代）

江上郡山拥髻螺，楚王台畔榜人歌。白蘋风里暮愁重，红藕香中秋梦多。

渔火夜残收别浦，水禽月出叫寒莎。频年踯躅孤舟客，回首平生空浙波。
近代杂歌 青阳歌曲
鲍令晖（南北朝）

青荷盖绿水。
芙蓉发红鲜。
下有并根藕。
上生同心莲。
下第
贾岛（唐代）

下第只空囊，如何住帝乡。杏园啼百舌，谁醉在花傍。

泪落故山远，病来春草长。知音逢岂易，孤棹负三湘。
双庙
刘子翚（宋代）

无复连云战鼓悲，英风凛凛在双祠。
气吞骄虏方张日，恨满孤城欲破时。
幽鸟自啼檐际树，夕阳空照路傍碑。
平生不作脂韦意，倚棹哀吟两鬓丝。
次韵斯远月夜
韩淲（宋代）

怀哉望望山囿中，月来老树高玲珑。起行久之坐叹息，祗合轻举随飞龙。

露华滴叶相下上，河影摇空更清亮。长庚如昼夜何其，寒气袭人不可向。
次韵六安魏明府三首
陈舜俞（宋代）

故人方信落江东，开解愁颜与病悰。
自笑漫生湖海上，略无豪气似元龙。
北轩
彭汝砺（宋代）

浮萍满载江湖兴，翠柏长闻金石音。丈室寥寥尘外事，相看真不异山林。
北邙山
陈琏（明代）

北邙之山何其高，春雨年年生野蒿。山上古坟纷莫数，岁远年深不知主。

墓道之碑多不存，空见石羊兼石虎。只今山下多新阡，曾见何人挂纸钱。

松楸麦饭古来重，此事惟属儿孙贤。因经北邙山，高歌空感慨。

漳河隔岸是西陵，陵前松柏今安在。
秋兴二首 其一
袁帙（明代）

金陵自古帝王都，太祖开基孕宝符。王气千年盘日月，山河百二拥荆吴。

宫城曲抱秦淮水，寝殿平临玄武湖。寂寞遗弓龙去远，宸游今日自欢娱。
临江仙
彭元逊（宋代）

红袖乌丝失酒，金钗银烛销春。柳边桃下复清晨。帽风回马旋，柳雨拂花情。

白帝空惊旧曲，阳关只梦行人。碧云何处认芳尘。紫荆花作荚，青杏核生仁。
卢助教质夫挽词二首
林亦之（宋代）

山中香火今谁在，那听残春薤曲新。
第一伤心惟此老，父时诸客已无人。
菩萨蛮 代闺人春愁
叶纨纨（明代）

罗巾拭遍伤春泪。夜长香冷人无寐。独坐小窗前。孤灯照黯然。

关情双紫燕。肠断鸳鸯伴。无奈武陵迷。恨如芳草萋。
神宗皇帝挽词 其一
文彦博（宋代）

千龄逢圣旦，六叶嗣昌辰。睿智天攸纵，章程日又新。

车书通绝域，雨露洽殊邻。民罄华封祝，帝思苍野巡。
代益昌宪运两司宴制帅乐语口号
李曾伯（宋代）

春风旗鼓拥元戎，万马方嘶一洗空。
不惮八千来剑北，始知十洗小齐东。
将扶灞上真人业，未说隆中宰相功。
整顿乾坤谈笑事，归来置酒未央宫。
闻笛
李蕴芳（清代）

玉笥洲边月影微，清音何处破烟霏。欲摧山石疑蛟语，忽落江风见鹤飞。

叶响枫林兼断续，霜明渔火乍依稀。离思此日论飘泊，辛苦南征不得归。
余姚饭
陈造（宋代）

昨暮浴上虞，今晨饭馀姚。
官期有馀日，我行得逍遥。
盘实剥芡芰，羹鱼荐兰椒。
一鲍老人事，茗饮亦复聊。
扪腹每自愧，莫贤尚箪瓢。
僧垣栖翠微，金碧焕山椒。
龙泓甘可茹，塔铃如见招。
迟留本不恶，况复待晚潮。
太白经附颂
施肩吾（唐代）

神水华池便是丹，东西高下自相看。劝君莫把凡铅弄，活计生涯便好捐。

铅则何妨本自铅，铅中何处觅神仙？东西南北还丹了，争奈仙家不肯传。

同色同名合好音，亦能烁烁亦沉沉。乾坤颠倒驱雷雨，龙跃安能出上阴？
日日
吕南公（宋代）

日日听铙鼓，坊衢送死频。岂能悲此事，争愿作归人。

邑屋儿孙众，山坟草树新。去来应迭代，渠独泪沾巾。
戏书
梅曾亮（清代）

未可称居士，颓然已放翁。诗惟标脚气，文不愈头风。

雄任来嘲客，褒无待约僮。鸡毛三寸笔，何事反匆匆。
如梦令 芦雁
王衡（明代）

风起芦花如醉，历历雁行成字。一点一声寒，霜重晓枫群碎。

知未，知未，只在浅深沙际。
鹧鸪天（七夕）
赵师侠（宋代）

一叶惊秋风露清。砌蛩初听傍窗声。人逢役鹊飞乌夜，桥渡牵窗织女星。

银汉淡，暮云轻。新蟾斜挂一钩明。人间天上佳期处，凉意还从过雨生。
解连环
杨泽民（宋代）

塞鸿难托。奈云深雾阔，水遥山邈。感两情、浑若连环，念恩爱厚深，利名浮薄。便好归来，怎禁得、许多萧索。免恹恹瘦减，漫滞寐饘，枉费汤药。伊心料应未若。对香消兽吻，月转楼角。恁便是、铁石心肠，有当日盟言，怎忍辜却。冶叶倡条，尚自得、连枝双萼。不成将、异葩艳卉，便教谢落。
偶书楷老帖后
周行己（宋代）

楷公不见十三年，何处高谈洞下禅。禅里相思无是处，不相思处有谁传。
斋中夜坐有感
陆游（宋代）

荒山为城溪作壕，风鼓巨木声翻涛。
鸱枭乘屋弹不去，狐狸欺人怒竖毛。
雨来红鹤更可恶，争巢一似婴儿号。
城孤屋老草木茂，正坐人少此辈豪。
急呼五百具畚锸，欲掀窟穴穷腥臊。
忽然语罢却自笑，残年何至与汝鏖。
浣花江色绿如黛，春波艳艳浮轻舠。
行当系缆柳阴下，仰听莺语倾香醪。
饮酒
赵必岊（宋代）

穷居无与娱，弱子戏我右。
宁知千载前，不是桑榆友。
今为骨肉亲，结爱岂不厚。
不知后千载，当复如此否。
且尽人间事，幽远非所叩。
代友寿慈溪林母俞太夫人八十
王家枚（清代）

俭德相仍久不渝，慈闱贤淑貌曹姑。丸熊夙励当年学，封鲊犹循先世谟。

令子才名高北斗，老人星彩溢南弧。绛纱拟晋宣文颂，也作凫趋献一觚。
千秋岁
吕渭老（宋代）

宝蟾悬镜。露颗倾荷柄。飞萤点点明花径。凝愁情不展，宿酒风还醒。天似晓，银河半落星相趁。

心事都无定。才致元相称。春过了，秋将近。小窗通竹圃，野色连金井。得仗个，多情燕子分明问。
赠李杭州
张籍（唐代）

仙郎白首未归朝，应为苍生领六条。惠化州人尽清净，

高情野鹤与逍遥。竹间虚馆无朝讼，山畔青田长夏苗。

终日政声长独坐，开门长望浙江潮。
七夕兰韵堂雅集和韵
汪畹玉（清代）

良友真如胶漆投，相逢不叹路何修。频年乞巧应题壁，今夕穿何懒上楼。

十姊妹花刚按月，一梧桐叶已先秋。同心遮莫伤迟暮，耿耿银河西北流。
秋日之郡舟行即事
曹洪梁（清代）

小艇乘潮发，行来傍野塘。岸移杨柳影，风送稻花香。

轻橹分秋水，孤帆扇夕阳。人家烟树外，此景最苍茫。
西林八景 其五 药王胜会
张永明（明代）

庙貌森严尊俎悬，方春齐祷药王前。壶关士女声传呗，梵刹僧伽口吐莲。

蜡炬煇煌焚宝篆，赢囊倾倒掷金钱。善因祗为来生结，迟看旋登兜率天。
边公式周表卿侍郎同年会
王之道（宋代）

侍郎修好燕群公，雁塔题名二纪同。
谈笑静移杨柳日，杯盘清乏芰荷风。
鹏抟竞祝三旌贵，鲸吸相期百榼空。
此会明年应更好，马周行亦起新丰。
画堂春 送春 见《词综》、《词雅》
陈敬（端宁）（清代）

呢喃双燕傍檐飞。绿阴摇曳成围。朝来便觉眼前非。

初试罗衣。

宝马香车人散，金铃彩幔花稀。年年此际对斜晖。

可奈春归。
东山招复古
俞汝尚（宋代）

闻道广文客，东来欲载书。
志勤甘淡薄，情旧免生疏。
野饭多无菜，溪羹或有鱼。
小心新买得，且遂带经锄。
御街行（和陆判院梅词）
曹勋（宋代）

凌寒架雪知春近。闲探处、如相问。溪流清浅暮云低，玉蓓横斜风定。晚枝雀啅，幽姿方展，还映疏篁冷。

镜鸾妆罢明梢嫩。犹记宜相并。如今却月别传香，知引何人幽兴。不堪楼上，昭华吹断，声与愁肠尽。
绍兴祀大火十二首
佚名（隋代）

[黄钟为角]有出相藏，伏见靡常。
相我国家，鉴观四方。
视罔不正，终然允藏龙卧虎。
神其来格，明德声香。
送王光禄还定安其弟绍传太史索赋
欧大任（明代）

雁行京洛蚤齐名，羽翼分飞万里情。才让季方犹是弟，家评法护自难兄。

关前蹀躞霜初散，海上扶摇浪已平。赋客登楼秋色里，不知何处望金茎。
挽唐都事
丁鹤年（元代）

十年沧海上，辛苦赞戎机。帷幄筹虽在，辕门事已非。

黄金从百鍊，白璧竟全归。生死俱无憾，千秋仰德辉。
山居诗
释延寿（宋代）

触目堪嗟失路人，坦然王道却迷津。
井籐梗上存余命，石火光中保幻身。
任老岂知头顶白，忘缘谁觉世闲春。
容颜枯槁元非病，亭沼消疏不是贫。
包山书院
张道洽（宋代）

衔命龙荒万里余，归寻水竹与同居。
早从洙泗传心学，晚辟包山教子书。
细草幽花香笔砚，清风明月满庭除。
一生宇宙皆春意，此乐颜鲁亦自如。
齐天乐五十首 其三十三
端木埰（清代）

一声弹指分今昔，光阴卅年飞度。旧雨潇寥，星辰错落，往事不堪回溯。

前尘细数，幸矍铄灵光，岿然如故。人海抽身，归航安稳片帆渡。

苏堤春事正好，羡湖山管领，风月佳处。玉篴征歌，金尊酹酒，为问欢悰几许，天涯倦旅。

但诉与离愁，已堪凄楚。那更津桥，杜鹃声又苦。
安庆新城
董嗣杲（宋代）

清香凝燕寝，春色遍龙舒。
市井无遗地，人烟有定居。
柝声营屋邃，帘影酒坊虚。
白首三山客，编茅作校书。
初冬山居即事十首
吴芾（宋代）

搔首寒窗下，荒山草树迷。
鸟声喧昼寂，雁阵接天低。
更欲开三径，终当把一犁。
此心非傲世，揣分合幽栖。
参军行
宋徵舆（清代）

檀州军败泲南陷，铁骑西山逼云栈。九门辛苦坐公卿，按兵不云有高监。

玉堂美人胡不平，上书北阙苦论兵。参军新命一朝下，单骑夜出长安城。

是时主将卢司马，独将西兵兵力寡。不教国士死黄沙，别遣参军向城下。

参军不行司马嗔，参军既行军伍陈。北向再拜谢至尊，曰臣象升死国恩。

鼓声阗阗军出垒，司马一呼创者起。三万边兵夜合围，孤军虽胜终斗死。

朝廷颇轻死事功，翻疑讼疏多雷同。司马几受斫棺惨，参军一官成转蓬。

呜呼权臣报复有如此，疆埸谁肯摅孤忠。
送灵江住金华讲院
释行海（宋代）

七里滩头问去律，崭岩渔石藓花春。
自从一别刘文叔，直到如今少故人。
元夕
周邦彦（宋代）

翠华临阙巷无人，曼衍鱼龙触眼新。
羽蝶低昂万人醉，木山采错九城春。
闲坊厌听粻煌鼓，晓漏犹飞{左车右历}辘尘。
谁解招邀狂处士，掺挝惊倒坐中宾。
示看经僧
释清远（宋代）

句义纵横那畔彰，五千馀卷总含藏。如何不觅根头意，空看枝边木叶黄。
勉李愿中五首 其三
罗从彦（宋代）

今古乾坤共此身，安身须是且安民。临深履薄缘何事，祇恐操心近矢人。
送窦七
王昌龄（唐代）

清江月色傍林秋，波上荧荧望一舟。

鄂渚轻帆须早发，江边明月为君留。
柳桥
许及之（宋代）

眉展愁难画，腰纤怯系书。过时低拂袖，谁遣飒轻裾。
与朱古平饮山中和萧敬夫韵
文天祥（宋代）

江山自足引千杯，况有如今此客哉。
石室只还湖守住，芦峰曾屈晦翁来。
酒酣剩有诗酬唱，步倦何妨车马回。
游遍此山方可别，北崖莫遣晓云开。
六言颂六首赠安国觉老 其三
李纲（宋代）

本来滴水滴冻，岂碍彻风彻颠。欲问东西祖意，莫嫌吃饭参禅。
西庵琳老真赞
李之仪（宋代）

西庵老人，谁不赞叹。东辙西蹊，路头坐断。维三昧力，化身千百。

北雨南云，青天霹雳。岂待形容，何处不见。须知闹市里，便是百草头荐。
送白利从金吾董将军西征
李白（唐代）

西羌延国讨，白起佐军威。
剑决浮云气，弓弯明月辉。
马行边草绿，旌卷曙霜飞。
抗手凛相顾，寒风生铁衣。
扇子诗
李石（宋代）

先生种柳懒低头，肮脏门前也可羞。
莫向东风弄霜雪，且随风势衮成毬。
【双调】蟾宫曲_博山铜细袅
刘唐卿（元代）

博山铜细袅香风，两行纱笼，烛影摇红。翠袖殷勤捧金钟，半露春葱。唱好是会受用文章巨公，绮罗丛醉眼朦胧。夜宴将终，十二帘栊，月转梧桐。
书怀二绝 其二
王都中（元代）

苏仙孝感动乡闾，橘井千年事若符。时上仙坛坛上望，白云飞处是姑苏。
少年游
晁端礼（宋代）

建溪灵草已先尝。欢意尚难忘。未放笙歌，暂留簪珮，犹有紫芝未。

醉中纤手殷勤捧，欲去断人肠。绛蜡迎归，绣鞍扶下，笑语尽闻香。
颂古一百二十一首
释宗杲（宋代）

日是祸门，电激雷奔。
娑竭出海，震动乾坤。
夷齐松歌
弘历（清代）

有山盘盘，有水潺潺，逢二老兮其间。远而望之，前者友而后者恭，若伯仲也。

近而睇之，日斯迈而月斯征，乃同根生也。二老之芳踪，吾不得而知也。

考之古则有其人，曰夷齐也。夫何饿西山而僵仆者，挺朔漠而轮囷。

惟彼与此兮，孰主孰宾。岂惟周粟之不食兮，盖自赋质以来曾烟火之未亲。

讵黄农虞夏之不可见兮，元黄初判落落者与天地而长存。

雪覆曦暄，何凉何燠。夏茂冬彫，何同何独。兽伏鸟栖，何徵何逐。

胡倚嬴封，何荣何辱。吁嗟大隐兮，视此山木。
春閒
冯山（宋代）

好景虽心赏，多情半睡降。春声蜂绕屋，晴意鸟临窗。

渐老依花径，无机付酒缸。人生求适性，何苦自枞枞。
春晚用对酒韵
陆游（宋代）

吾今归哉复归哉！草堂正对湖山开。
座铭漆园养生主，屏列柴桑归去来。
一闲可敌八珍美，骊驹在门端可起。
不缘老病日日增，世味从来淡如水。
故人谁非白头新，况复眼中无故人。
但余一恨未免叹，掩关睡过今年春。
杏解嘲
司马光（宋代）

造物本非我，荣枯那足言。
但余良干在，何必艳花繁。
壮丽华林苑，欢娱梓泽园。
芳菲如可采，岂得待君轩。
新春初见月同李伯熙赋
欧必元（明代）

新春初见月，清影破愁霖。漾水光犹淡，悬枝树半阴。

远山如画黛，竹院对弹琴。忽动鸣春鸟，喈喈求好音。
简卢陟
韦应物（唐代）

可怜白雪曲，未遇知音人。
恓惶戎旅下，蹉跎淮海滨。
涧树含朝雨，山鸟哢馀春。
我有一瓢酒，可以慰风尘。
赠蓝元一道人
李流谦（宋代）

我闻方外士，见面照人明。
笔幻岁寒友，琴弹太古声。
侯门知遇重，真馆笑谈清。
茗碗聊相对，清风两腋生。
夏初与侯补阙江南有约同泛淮汴西赴行朝庄…四韵吊之
韦庄（唐代）

本约同来谒帝阍，忽随川浪去东奔。九重圣主方虚席，

千里高堂尚倚门。世德只应荣伯仲，诗名终自付儿孙。

遥怜月落清淮上，寂寞何人吊旅魂。
春雪 其二
谢逸（宋代）

天公不愤小桃开，故剪瑶花伴落梅。后夜月明风更恶，有人无语独登台。
幽居即事
陆游（宋代）

野寺促晨装，古驿休破橐。
虽云行役苦，客子心独乐。
家山幸归来，未免叹拘缚。
安得万里天，翩然下孤鹤。
易州有本亭作
周伦（明代）

槛泉绕西麓，危亭屹东峙。飞甍晃晴晕，洄光泛朝紫。

有本斯著名，长源曷窥涘。步屧直方丈，仰天几尺咫。

静听声琮琤，渴饮味甘旨。遥岑拥螺秀，丰草叠茵靡。

孤花剩馀春，双鹂弄清徵。来麰捧青胎，芍药吐红嘴。

隔岸唤游人，投竿钓鲜鲤。遗祀窈而深，狎客坐还起。

眷兹非通衢，歘然变芳市。骈阗车马喧，斗辏珍奇聚。

远人竞趁墟，乡氓崇恤祀。肴蔬分饤饾，菁芳事包匦。

吾侪本霄汉，载拜向堂戺。祝釐信无益，祈报剩有理。

香雾拂轻罗，鸣钟度疏绮。公暇还自由，兴来不妨止。

临流濯缨绅，驯墙阅桃李。羽士写高情，春盘荐芳芷。

鸿鹄九天上，风月一壶里。竹马何翩然，杖屦聿萃只。

和气盎郊原，风光烨涂里。云雷空万变，天地第一指。

相看笑口开，不觉尘缘弭。愚泉意殊薄，兰亭乐堪拟。

曲水泛流觞，岸巾更曳履。世态任低昂，文武自张弛。

伊昔怀二难，于今兼四美。欢剧忘促席，交心戒曲几。

畏途水泛舟，流光磨旋蚁。驱策以相从，奋励从此始。

业绪肆刮劘，荒茸冀芟薙。晤言抽新贯，独行出素履。

廛市纷其门，心田止于水。古人有荆轲，当时眇生死。

慷慨非中庸，龌龊耻馀子。
以嗜酒爱风竹卜居此林泉为韵作十小诗
方岳（宋代）

事有俄顷间，遗臭及万代。
吾观於期人，不过一字爱。
迁居临皋亭
苏轼（宋代）

我生天地间，一蚁寄大磨。
区区欲右行，不救风轮左。
虽云走仁义，未免违寒饿。
剑米有危炊，针毡无稳坐。
岂无佳山水，借眼风雨过。
归田不待老，勇决凡几个。
幸兹废弃余，疲马解鞍驮。
全家占江驿，绝境天为破。
饥贫相乘除，未见可吊贺。
澹然无忧乐，苦语不成些。
贺乔丞相
厉寺正（宋代）

孔山民具瞻，位高心愈谦。
待人冬日暖，持己晓霜严。
善类藉培植，贤材无滞淹。
更栽椿百本，岁岁绿阴添。
念奴娇 其五 四十九自寿次澹心
吴绮（清代）

次公狂甚，只终朝独坐，爱山台上。鱼鸟江湖聊自得，怕学市儿官样。

衙散载花，公馀放鹤，忘却称州将。开楼一啸，此身如在图障。

遥想张赵当年，埋轮破柱，意气真何壮。欲效前人犹未可，空忆牛衣相向。

塞马功名，海鸥时世，宁必分欣怅。月明高兴，笑予何遽非亮。
吕左丞书院
陆深（明代）

穹林古寺有残僧，指点前朝吕左丞。石洞岁深苔黯黯，砺墙春左雪层层。

旧藏万卷龙常护，欲寄双椷雁可凭。星斗夜阑云雾里，州人遥见读书灯。
德寿宫即事六首
任希夷（宋代）

直前论奏极精神，柱下霜髯侍从臣。
归美意中规谏切，华对人是颍封人。
城固道中先寄 其二
韦骧（宋代）

税鞅行邮日欲晡，汉皋重得造仙壶。不知挥麈交谈外，还许拢弦入听无。
林村寒食
戴表元（宋代）

出门杨柳碧依依，木笔花开客未归。
市远无饧供熟食，村深有紵生衣。
寒沙犬逐游鞍吠，落日鸦衔祭肉飞。
闻说旧时春赛罢，家家鼓笛醉成围。
即事
郭祥正（宋代）

北户风欺幌，南桥水拍城。柳长无嫩色，莺老有新声。

书帙看慵卷，茶瓯不厌擎。故园何日返，此地独含情。
绮罗香 次史梅溪韵
吴湖帆（清代）

雾锁楼台，丝霏帘幕，一片寒云冥暮。㬉约寻芳，消得被伊留住。

梨泣夜深掩重门，燕归慢、乱萦别浦。谩相拈、宫烛分烟，探花南陌怕迷路。

多情流水漾碧，双桨扁舟一叶，桃根偷渡。点滴黄昏，难展旧家眉妩。

沾泥絮、罗靺凝痕，寄玉池、翠萍生处。更听得、绿树春禽，怨啼声似语。
送觉海大师还庐陵省亲
释德洪（宋代）

老踪沧海珠，道价压千古。暮年还东吴，岂不以亲故。

世衰道陵夷，学者例顽鲁。处处如尘沙，纷然不容数。

但誇谢公子，乃翁堕江渚。坐令乳臭儿，高论不少惧。

安知覆渔舟，甚愧编蒲履。大师京国来，秀色见眉宇。

笑谈出流辈，亦自有佳处。怀亲不能休，饮食忘匙箸。

醉翁乡里贤，安角诵翁语。人老尚康健，春寒与秋暑。

念之凭高楼，白云入瞻顾。浩然有归兴，掣肘径驰去。

遥知到螺江，社林闻布谷。迎门一调笑，欢极但摩拊。

童头想怀橘，衣椹应戏舞。聊用慰其心，高追古人步。

此诗语散缓，细读有奇趣。譬如食橄榄，入口便酸苦。

勿示痴道人，被骂吾累汝。
朝中措（月季）
赵师侠（宋代）

开随律琯度芳辰。鲜艳见天真。不比浮花浪蕊，天教月月常新。

蔷薇颜色，玫瑰态度，宝相精神。休数岁时月季，仙家栏槛长春。
题惠崇小景 其四
许及之（宋代）

两蛙随步武，先后得位置。不作渴雨鸣，岂不贤鼓吹。
送质甫侄铨集
刘克庄（宋代）

乾淳门户芳菲歇，尚喜兰芽接续开。
不学老刘看花去，又牵小续入林来。
汝贤能宝郑公笏，吾耄难燃内史灰。
天目侍郎今水镜，不妨长榜注官回。
送元八游汝南
刘长卿（唐代）

元生实奇迈，幸此论畴昔。刀笔素推高，锋芒久无敌。

纵横济时意，跌宕过人迹。破产供酒钱，盈门皆食客。

田园顷失计，资用深相迫。生事诚可忧，严装远何适。

世情薄恩义，俗态轻穷厄。四海金虽多，其如向人惜。

迢递朗陵道，怅望都门夕。向别伊水南，行看楚云隔。

繁蝉动高柳，匹马嘶平泽。潢潦今正深，陂湖未澄碧。

人生不得已，自可甘形役。勿复尊前酒，离居剩凄戚。
吴子正招饮时权酒局不赴作诗戏之
杨时（宋代）

寒炉火冷浮青烟，劲风刮面如戈鋋。
凝阴不动天欲雪，竟日兀兀成拘挛。
广文才名四十年，天寒坐客犹无毡。
参军官小技能薄，寂寞冷坐诚宜然。
忘形杜老偶相觅，传呼歌舞开华筵。
嗟予简书固可畏，不得对饮檐花前。
谩有糟浆逆人鼻，汝阳口角空流涎。
可能更似苏司业，只与时时送酒钱。
寄米君梦省城慰其穷愁相招过岁二首 其二
邓云霄（明代）

风霜敝尽黑貂裘，恋恋绨袍有旧游。门静张罗还待雀，岁寒丛桂不知秋。

开樽拟作平原饮，乘兴休回半夜舟。三载长安予共汝，贫交能白几人头。
垂虹亭
王安石（宋代）

坐觉尘襟一夕空，人间似得羽翰通。
暮天窈窈山衔日，爽气駸駸客御风。
草木韵沉高下外，星河影落有无中。
飘然更待乘桴伴，一到扶桑兴未穷。
何氏弟衷远宦滇南矢言送之爰念祖德和赠长沙公族祖四章
陈履（明代）

思我与子，二姓匪疏。异流同源，曷求其初。祖德长存，不与世徂。

眷言念之，对子踌躇。

尔祖肯构，同心有堂。甥馆伊谁，陈琳孔璋。叹息代迁，春雨秋霜。

觌尔好修，门阀弥光。

清时筮仕，喜与子同。所嗟歧路，自此西东。子趋泔海，吾往平江。

不有塞鸿，芳讯孰通。

别且万里，赠子何言。仕比涉川，学如登山。仕学相须，今古同然。

共期努力，毋忝厥先。
竹枝歌
龚诩（明代）

朝见浮云飞出山，暮见浮云飞入山。
浮云自是无心物，郎既有心胡不还。
次韵资钦提举二首 其一
释德洪（宋代）

雅志在丘壑，不甘丝竹围。摩挲林下石，忽忆钓鱼矶。
郡斋水阁闲书
文同（宋代）

彭泽先生未去，武陵太守常贫。上官幸且容己，下鬼休来笑人。
赋滕王阁谒辛稼轩
胡时可（宋代）

滕王高阁临江渚，帝子不来春已暮。
莺啼红树柳摇风，犹似当年旧歌舞。
乙酉使黔与杨雪渔学使同年游甲秀楼扶风寺瞻阳明先生像赋诗志别 其三
王仁堪（清代）

山阴七里泷，幔亭九曲溪。乡帮盛文藻，楼观金碧辉。

人巧天乃夺，无此形模奇。罗施山水窟，造化浑厜㕒。

将毋太古璞，遗置西南陲。想见山阿人，美质昭无亏。

家丞落秋实，季女愁輖饥。菑畬秉经训，诲育畴兼施。

高山仰文成，吾道人天师。
谩书 其二
周邦彦（宋代）

旧识回文谱，新谐远调讴。望归朝对镜，合饮夜藏钩。

融蜡粘花蒂，烧檀暖麝油。双眉谁与画，张敞自风流。
吾宗（卫仓曹崇简）
杜甫（唐代）

吾宗老孙子，质朴古人风。耕凿安时论，衣冠与世同。

在家常早起，忧国愿年丰。语及君臣际，经书满腹中。
送前人还都
赵抃（宋代）

蜀道将输茂绩成，远人安靖岁丰盈。发施号令岷山峻，除去贪婪锦水清。

一旦赐环来日下，九秋乘驿度云程。朝廷礼盛荣归好，亲见吾皇讲太平。
天申节致语口号三首 其二
陆游（宋代）

广殿遥闻警跸音，觚棱晓色尚沈沈。半空瑞霭炉香馥，一点红云黼座深。

夷夏驩声归羽舞，乾坤和气入薰琴。欲知圣德齐尧舜，溯阙争倾万国心。
簇翠亭
吴可（宋代）

此老作亭苍翠间，定知胸次有东山。
朝阳破雾烘林影，醉袖扶花绕髻鬟。
露警丹歌传妙响，云眠碧友自清閒。
欲专一壑从来事，回首尘埃亦厚颜。
避方寇五绝
郑刚中（宋代）

将军失策又颠摧，感激令人动壮怀。
安得帐前围百万，悠悠旌旆夜衔枚。
内丹歌
杨简（宋代）

某闻内丹不可见，不待施工自成炼。
羲皇以上几春秋，何啻千千万万转。
到今昼夜流光涌，金乌夜照广寒殿。
余辉散发缀碧落，稀稠纷纠珠玉溅。
冲气祥精腾太虚，舒卷飞浮态累变。
映空晓景绿拖蓝，错绮晚凝红染茜。
有时震响轰冥蒙，有时熠燿盘飞线。
有时清润垂冰丝，有时匆舞琼花片。
其间秀结成山川，密木繁林飞鸟虫鱼次第现。
龙翔凤鸣宝藏兴，絪緼孕瑞生群英。
四明之麓鄞之曲，育神含和备五福。
中有祥光两派明，内虚外应无不烛。
能听能言能往复。屈伸俯仰天然奇，
不知手舞蹈与足。二十年前忽转移，
蓦过慈川天宝山之西。翠微曲复烟霞深，
变化游徙谁复知端倪。石鱼楼阁云气低，
比年往往暂此栖。御风两渡浙河去，
又寻归路从桃蹊。桃源深处无人识，
纵复经从当面迷。天实秘此丹，
所见惟童颜。暂时一语露一班，
不直知音又复还。
幸华林园宴群臣于都亭曲水赋七言诗
元诩（南北朝）

化光造物含气贞。恭己无为赖兹英。
望喜驿别嘉陵江水二绝
李商隐（唐代）

嘉陵江水此东流，望喜楼中忆阆州。
若到阆中还赴海，阆州应更有高楼。

千里嘉陵江水色，含烟带月碧于蓝。
今朝相送东流后，犹自驱车更向南。
观八陈图有感
李兴宗（宋代）

江从岷来触瞿唐，夏潦溃裂怒势张。
霜浓水落洲渚露，累累江石堆作行。
半斜半直半疏密，方营周匝门东出。
相傅呵获有鬼神，惊波不能移寸尺。
想见当年诸葛公，纶巾羽扇挥秋风。
令严部伍寂如水，出没变化机无穷。
乾坤不足当经理，写留古法艮岑趾。
上滩下峡一千年，多少英雄测玄旨。
小儿元子强多知，常化蛇势吾能窥。
灞上枋头真绝倒，空使虬髯论握奇。
斲输不可傅其子，此公天机缄骨髓。
奈何螟蝗生蝮蝎，炎刘已灰吹不起。
天教三马食一槽，老马啼啮暂咆哮。
渭阳巾帼势将蹶，大星夜陨西军号。
呜呼兴废尽天意，中原□□□□□。
□□骨肉止相残，欲拯涂炭嗟谁使。
大官酣燕刍拳馀，小官跼蹐尘埃里。
举目厌厌九泉人，谁访草庐谈世事。
向来韬备机莫投，而今投机欠良筹。
君不见峡山深茅舍底，有人抱膝高声讴。
端午月山主人酒边即事
黄庚（元代）

窗外葵榴照眼明，香蒲沁酒注银瓶。
自无饮量堪同醉，非慕清名佼独醒。
一日沈湘悲楚客，千年吊古读骚经。
他乡记节聊随俗，艾虎朱行挂户庭。
送陈山人读书罗浮
黄朝宾（明代）

四百峰高日月回，橐书从此谢氛埃。遥分木客藤萝幔，更上麻姑锦绣台。

石臼晓春红翠响，玉笙宵奏凤凰来。澄心静夜丹光里，七十璇房次第开。
双蛾精舍新秋追和戎昱长安秋夕
倪瓒（元代）

秋暑晚差凉，茗余眠独早。
清风振庭柯，寒蛩吟露草。
晨兴面流水，西望吴门道。
不知人事剧，但见青山好。
出塞词
马戴（唐代）

金带连环束战袍，马头冲雪度临洮。
卷旗夜劫单于帐，乱斫胡兵缺宝刀。
东华门观百寮侍朝
陈肃（宋代）

重城流月影，飞阙动霞光。度柳分龙队，穿花列雁行。

佩连都尉粉，衣染令君香。忽听传呼永，催班入建章。
喜雨上文相公
黄庶（宋代）

火神侵官弄胸臆，青帝欲满勾芒慵。
骄阳暴苗不得秀，风俗相顾无颜容。
我公裨补造化手，乞许暂息平奸骢。
西湖景好天子惜，讼简朝夕临青铜。
忽窥庭民有旱色，辍寝废饭忘巾筇。
访求雩法得古本，若可舒卷阴阳功。
除坛规土锸未动，精意已与神耳通。
雷官风师不敢息，先时奔走鞭群龙。
稚苗滂霈饱哺乳，一夕换得千里丰。
老幼欢呼相公雨，喜气酝酿为和风。
一封朝缄万室意，慰减焦思宽九重。
选牲祀龙益倾倒，大宅不满犹忡忡。
朴愚幕吏解公意，期雨沾足环海中。
不以一郡喜为喜，喜忧天下公之公。
秋晚
陈鉴之（宋代）

瘦尽芙蓉菊又残，客游怀抱更登山，
秋光老矣归何处，只在愁人双鬓间。
日望冉雄飞之来久不闻近耗因成鄙句以见翘然
冯时行（宋代）

缓辔微吟自不催，看山下马想徘徊。
阳春白雪久不听，日暮碧云殊未来。
已戒儿童篘熟酒，更勤风雪化新梅。
云间飞舄何时下，抑郁孤怀迟一开。
故梁国公主池亭
王建（唐代）

平阳池馆枕秦川，门锁南山一朵烟。素柰花开西子面，

绿榆枝散沈郎钱。装檐玳瑁随风落，傍岸逐暖眠。

寂寞空馀歌舞地，玉箫声绝凤归天。
至里良之明日闻抄兵已入长兴因赋以自慰
刘崧（元代）

谁遣飘然去，真成率尔来。吾宁工避地，天似解怜才。

行李从萧瑟，飘蓬任转回。时时看短剑，心折未全灰。
送公桓行
吴则礼（宋代）

汾河水落雁南飞，一马萧萧木脱时。
苍鬓宁堪异乡别，幽人况有故园悲。
山头日没喧笳断，陇底驼鸣塞草衰。
千里黄云太行路，自怜北望独相思。
春日即事
黄庚（元代）

扶杖行幽径，园林欲暮天。
锦堂红濯雨，丝柳绿缲烟。
春事忽三月，风光又一年。
客怀正愁绝，那复听啼鹃。
登青潭岩顶题壁
林占梅（清代）

共羡溪山好，逍遥似隔凡。钟声敲落日，飞鸟趁归帆。

暮霭长林泊，秋光远渚衔。精篮藏极顶，爽岭遍松杉。
寄抚州吕使君索李雁湖注王半山诗
方回（元代）

一别龙门十五期，湓城日夜梦魂驰。
归装初解临川印，注本应多介甫诗。
定复一鸱能见惠，遥知五马未相遗。
鲤鱼直下西江水，兼有书来慰我思。
题邓弥之白香亭诗稿 其六
许振祎（清代）

霜天黄菊作重阳，战地书来更断肠。烈士尽为知己死，寒郊枉断哭人忙。

鲸鱼失势成京观，燕雀何人处画堂。秋尽风蓬从西散，始知吾辈可怜伤。
诸葛洞
黄合初（清代）

满耳滩声吼，轻舟不可留。为收诸葛米，来拜武乡侯。

洞古千年雪，林深五月秋。此间结庐住，补种竹清修。
星轺驿雨中别林八南还
高叔嗣（明代）

驿外阴云合，窗中宿雨含。
深岩龙自斗，险路马能谙。
短发星星甚，长愁日日堪。
休将南望泪，归傍二亲谈。
立秋
潘榕（清代）

梧叶堕新秋，西风客子愁。一年经乱世，八口寄嘉州。

萍梗悲中泪，松楸望里眸。曰归归未得，乡里日悠悠。
书事二首
刘克庄（宋代）

竭海夷山气力雄，只愁无术驻颜红。
却须擘划千馀岁，多买丹砂置女僮。
新秋杂感四首 其四
曹铭彝（清代）

鹈鴂先鸣萎众芳，好音空复系潇湘。昏灯院宇苔花湿，暮雨山桥木叶荒。

前代不群谋鸷鸟，几人先戒得鸾皇。女媭野庙秋风泪，数断砧声已渺茫。
别章杭山
汪元量（宋代）

抱琴曾北向，弹铗复南图。
李泌游衡岳，知章赐鉴湖。
柱头仙是鹤，濠上子非鱼。
此夜同联鼎，他年莫寄书。
幽兴
陆游（宋代）

微官那得系疏慵，幽兴浑如社酒浓。
扫尽麈埃无一点，洗空幻酒有千重。
百年到处俱羁客，万里从来付短筇。
身在有余真妙语，杯羹何地久秋菘？
题丞君画水
陈繗（明代）

君家一幅画画水，劝我题诗在画里。我观画水真绝奇，历历江画鲜堪比。

欲比蓬莱画，三岛有其间。欲比桃源洞，桃源千古成幻梦。

不是蓬莱画，不是桃源洞。金陵好风景，只在个中看。

春云入树暮画碧，秋波打空烟水寒。水光画色交相映，泛泛孤舟几亭榭。

蓑笠巾裾画水间，阿谁还是仁智者。智者却乐水，仁者须乐画。

乐画寿弥久，乐水乐自宽。二者自为二，一之良亦难。

君能乐画复乐水，画水两全仁且智。今看画高兼水长，寿考无疆乐不已。

我今写此为君歌，此歌不入俗人耳。
临安县观钱氏庙 其五
韩淲（宋代）

故宫浑不管兴亡，杂遝青山万木苍。人远何从追往事，吴歌声断下牛羊。
咏武安山塔
赵蕃（宋代）

矗矗南山塔，亭亭古邑标。
闲游赊积岁，共宿忆消宵。
尖出知天近，层分见木雕。
未须轮犊健，直欲便鹏摇。
和春深二十首
白居易（唐代）

何处春深好，春深富贵家。马为中路鸟，妓作后庭花。

罗绮驱论队，金银用断车。眼前何所苦，唯苦日西斜。

何处春深好，春深贫贱家。荒凉三径草，冷落四邻花。

奴困归佣力，妻愁出赁车。途穷平路险，举足剧褒斜。

何处春深好，春深执政家。凤池添砚水，鸡树落衣花。

诏借当衢宅，恩容上殿车。延英开对久，门与日西斜。

何处春深好，春深方镇家。通犀排带胯，瑞鹘勘袍花。

飞絮冲球马，垂杨拂妓车。戎装拜春设，左握宝刀斜。

何处春深好，春深刺史家。阴繁棠布叶，岐秀麦分花。

五匹鸣珂马，双轮画轼车。和风引行乐，叶叶隼旟斜。

何处春深好，春深学士家。凤书裁五色，马鬣剪三花。

蜡炬开明火，银台赐物车。相逢不敢揖，彼此帽低斜。

何处春深好，春深女学家。惯看温室树，饱识浴堂花。

御印提随仗，香笺把下车。宋家宫样髻，一片绿云斜。

何处春深好，春深御史家。絮萦骢马尾，蝶绕绣衣花。

破柱行持斧，埋轮立驻车。入班遥认得，鱼贯一行斜。

何处春深好，春深迁客家。一杯寒食酒，万里故园花。

炎瘴蒸如火，光阴走似车。为忧鵩鸟至，只恐日光斜。

何处春深好，春深经业家。唯求太常第，不管曲江花。

折桂名惭郄，收萤志慕车。官场泥补处，最怕寸阴斜。

何处春深好，春深隐士家。野衣裁薜叶，山饭晒松花。

兰索纫幽珮，蒲轮驻软车。林间箕踞坐，白眼向人斜。

何处春深好，春深渔父家。松湾随棹月，桃浦落船花。

投饵移轻楫，牵轮转小车。萧萧芦叶里，风起钓丝斜。

何处春深好，春深潮户家。涛翻三月雪，浪喷四时花。

曳练驰千马，惊雷走万车。馀波落何处，江转富阳斜。

何处春深好，春深痛饮家。十分杯里物，五色眼前花。

餔歠眠糟瓮，流涎见麹车。中山一沉醉，千度日西斜。

何处春深好，春深上巳家。兰亭席上酒，曲洛岸边花。

弄水游童棹，湔裾小妇车。齐桡争渡处，一匹锦标斜。

何处春深好，春深寒食家。玲珑镂鸡子，宛转彩球花。

碧草追游骑，红尘拜扫车。秋千细腰女，摇曳逐风斜。

何处春深好，春深博弈家。一先争破眼，六聚斗成花。

鼓应投壶马，兵冲象戏车。弹棋局上事，最妙是长斜。

何处春深好，春深嫁女家。紫排襦上雉，黄帖鬓边花。

转烛初移障，鸣环欲上车。青衣传毡褥，锦绣一条斜。

何处春深好，春深娶妇家。两行笼里烛，一树扇间花。

宾拜登华席，亲迎障幰车。催妆诗未了，星斗渐倾斜。

何处春深好，春深妓女家。眉欺杨柳叶，裙妒石榴花。

兰麝熏行被，金铜钉坐车。杭州苏小小，人道最夭斜。
和颜长官百咏·负薪
朱继芳（宋代）

扪萝缘壁到山头，俯羡鸿飞尽自由。
风雨萧萧黄叶滑，未行十步两三休。
感事
李石（宋代）

老大年光迫，纖花又一春。
鹊占风外岁，鸡唱雨中晨。
诗三百三首·其一三六
寒山（唐代）

世有一等流，悠悠似木头。
出语无知解，云我百不忧。
问道道不会，问佛佛不求。
子细推寻著，茫然一场愁。
送陈子云通判三首 其一
叶适（宋代）

周子也复可怜人，忧民忧世语转新。每妒吾州何巨福，通判乃得陈子云。
书钞本杜诗后 其一
郭曾炘（清代）

杜陵际丧乱，每饭不忘君。许身稷与契，世尤骇其言。

岂知此老胸，固生忧黎元。稷契佐唐虞，得以康斯民。

君民实一体，君仁莫不仁。所以企中兴，恋阙心拳拳。

肃代虽孱主，西极犹自存。陵夷逮懿昭，读史足辛酸。

岂惟冻雀悲，清流亦投渊。群盗起如毛，什百巢与温。

所过恣屠掠，千里无人烟。五季递兴仆，十国更剖分。

回思天宝日，何思羲皇前。九州戴共主，继体岂皆贤。

神器要有属，自然息闇干。《风》《骚》本忠爱，千载思灵均。

杨墨无君父，率兽终食人。民彝既泯乱，天道无幸全。

此语非臆造，吾闻自船山。
将至韶州先寄张端公使君借图经
韩愈（唐代）

曲江山水闻来久，恐不知名访倍难。

愿借图经将入界，每逢佳处便开看。
平江守祷晴即应时近元夕矣寄呈五绝句 其一
仲并（宋代）

丹邱雨里看春回，密雾浓云拨不开。怪底寒窗烘晓日，朱轓亲祷梵宫来。
题马以道画扇
王之道（宋代）

寒芦卧疏黄，远水分淡碧。
秋荷如有情，相映两鸂鶒。
满庭芳 中夼于大郎索
王处一（金朝）

一点灵光，无中显现，太平高步烟霞。清风皓月，流注玉京砂。五气三元结秀，升腾处、云辂交加。蓬瀛会，瑞光缥渺，盈座散香花。堪夸真妙用，仙丹一粒，洞焕东华。满太虚寥廓，清境无涯。认得元初至性，因修炼、清净根芽。圆成也，玉蟾影里，稳赴大罗家。
句 其十二
徐似道（宋代）

晓梵鱼出听，夜禅石点头。
书灯继晷
陈繗（明代）

白驹穿隙去骎骎，几点青灯竞寸阴。泰宇光中星耿耿，唔咿声里夜沉沉。

匡衡壁破通昏晓，车胤萤飞映古今。展卷坐来高著目，分明照见圣贤心。
累日脾疾自歌
李曾伯（宋代）

壮年筋力惯驱驰，堪叹新来数问医。
生老病催无怪者，寸关亦问自知之。
养痾抗疏吾谋是，论证投方某剂宜。
识破幻躯天赋命，儿曹昵昵复何疑。
武夷精舍十咏·隐屏精舍
袁枢（宋代）

先生出云谷，看尽东南山。
吴越几往来，衡庐屡跻攀。
恨无璚瑶英，驻此冰雪颜。
有怀武夷仙，相期苍翠间。
临肃五弟以雨后江亭远眺诗见示即次元韵
周炳蔚（清代）

快磨浓墨写时晴，飞到鸾笺老眼明。廷尉山头新《世说》，史官柱下旧家声。

北窗我愿师陶令，前席人当问贾生。闻道乡评高月旦，难容葛亮久躬耕。
满江红·重到西湖
侯置（宋代）

重到西湖，春拆信、露花酥滴。倚危栏、湖山佳处，短屏著色。拟泛一舟苍莽岸，恐伤万里羁游客。赖款门、修竹有高人，留狂迹。倾盖意，真相得。诗句里，曾相识。看戛然飞动，笔端金石。照眼光浮琼液满，断肠翠拥宫靴窄。问多情、还肯借青鸾，通消息。
赠文雅度大士
宋祁（宋代）

高腊颔髭霜，栖閒寄宝坊。
秘园金侧布。薰夹字旁行。
赐服恩华重，分灯祖意长。
祗陀学久遍，馀力在雕章。
西桥柳色
许德溥（明代）

渠畔龙宫枕大堤，春风夹岸柳梢齐。
羊肠白道穿云出，雁齿红桥亚水低。
沽酒清阴时系马，招凉短槛几留题。
更添蜡屐游山兴，为问平湖西复西。
送何叔信三首
赵蕃（宋代）

情均骨肉谓尧民，我辈相仍敢不敦。
越人可笑盟车笠，四海要知皆弟昆。
和周元吉右司过弊居追怀南郑相从之作
陆游（宋代）

梁益东西六十州，大行台出北防秋。
阅兵金鼓震河渭，纵猎狐防平山丘。
露布捷书天上去，军谘祭酒幄中谋。
岂知今日诗来处，日落风生芦荻洲。
送康祭酒赴轮台
曹唐（唐代）

灞水桥边酒一杯，送君千里赴轮台。霜粘海眼旗声冻，

风射犀轮甲缝开。断碛簇烟山似米，野营轩地鼓如雷。

分明会得将军意，不斩楼兰不拟回。
书斋
俞德邻（宋代）

寂寂书斋万虑空，恍然赤甲古城东。鸟呼幽梦日方午，花恼醉吟春正中。

军将送茶惊谏议，门生载酒过扬雄。能诗识字皆为累，閒杀江头独钓翁。
同友人过大隐屏即事赋别
蔡杭（宋代）

脱略尘世虑，仙都共夷犹。乘凉得风便，快楫竹扁舟。

神仙现奇怪，古木横岩陬。振衣万仞高，天风动衣抠。

巍巍隐屏峰，擎天峙中流。良朋论心事，抚景悲新秋。

浩叹复浩歌，一饮还一酬。南阳岂终卧，东山谅同忧。

斟酌素有定，今焉试为筹。西风起暝色，归袂不可留。

去去惜回首，感慨良悠悠。
烂柯山四首。石室二禅师
刘迥（唐代）

绳床宴坐久，石窟绝行迹。能在人代中，遂将人代隔。

白云风飏飞，非欲待归客。
无题
朱元璋（明代）

天为帐幕地为毡，日月星辰伴我眠。
夜间不敢长伸脚，恐踏山河社稷穿。
和卓英英理笙
眉娘（唐代）

但于闺阁熟吹笙，太白真仙自有情。

他日丹霄骖白凤，何愁子晋不闻声。
山水小壁
韩淲（宋代）

点出云山千里，写成霜树半坡。眼前非笔墨少，兴来觉风景多。
醉落魄
曾觌（宋代）

情深恨切。忆伊诮没些休歇。百般做处百厮惬。管是前生，曾负般冤业。

临岐不忍匆匆别。两行珠泪流红颊。关山渐远音书绝。一个心肠，两处对风月。
将游中华作
洪繻（清代）

将老再行迈，竟作万里游。此意同矍铄，恨无勋业酬！

栖栖入□山，远与禽向俦。向禽亦何易，踪迹巢、许侔。

尧、舜今已没，洪水自东流。我为乘桴客，翻向陆中浮。

陆中诚阻艰，尚有桃源留。沧海浅更涸，巨鱼日吞舟。

六鳌沈蓬山，一去不可求。我欲穷天阙，安得昆崙邱！

中原轩辕都，胜迹神禹州。乾坤虽莽莽，轨路自悠悠。

列子御风行，域外期一周！
已醒
张耒（宋代）

已醒厌厌醉，将开灼灼红。
年年到春日，忽忽遇东风。
暇日如年永，闲愁似酒浓。
时能将醉眼，天际送飞鸿。
题群鱼图
许有壬（元代）

名品虽殊乐意均，藻香蒲软一湖春。莫言惠子非知者，犹胜临渊羡汝人。
徐及泉相送至斜堰河 其二
杨慎（明代）

长沟流水引都江，断岸危桥窄石矼。并马不知村路远，更穿斜堰渡惊泷。
题牧牛图
林廷模（明代）

黄叶冈头跨犊过，涧泉声似和清歌。得刍寄语须归蚤，日暮寒山猛虎多。
禅人并化主写真求赞
释正觉（宋代）

写出老僧，形容可憎。
秋生眼角，雪点眉棱。
胸次有丘壑，口头无葛藤。
功忘自据菩提座，照尽谁传般若灯。
借光施设，恰恰相应。
答圆相庵主人
彭汝砺（宋代）

神巫作舞乞丰年，宛转灵场咫尺间。一雨坐令天下遍，无心随得似云閒。
对酒 其一
季芝昌（清代）

诸葛耕南阳，有四十五顷。生不尺寸增，死不恩泽请。

谨慎蒙主尺，感激效驰骋。衣食无赢财，臣范宜共省。

廿年耗官仓，节缩获禾秉。丰岁甘薄收，粗粝已多幸。

仰惭古人贤，躬未锄荒梗。勤力谢农夫，子孙世同井。
拜星月慢（祠壁宫姬控弦可念）
彭泰翁（宋代）

雾罥觚棱，尘侵团扇，恨满哀弹倦理。控雨笼云，共闲情孤倚。敛娥黛、怕似流莺历历，惹得玉锁琼碎。可惜阑干，但苔花沈穗。

算天音、不入人间耳。何人谩、裛损青衫泪。不是旧谱都忘，厌新腔娇脆。多生不得丹青意，重来又、花锁长门闭。到夜永、笙鹤归时，月明天似水。
破屋
陈杰（宋代）

江头风雨连年恶，破屋惊秋复惜春。
天上金瓯足时栋，人间白发是閒身。
挽张雅州
李流谦（宋代）

酣饱风烟德有芽，从来三戟是张家。
翩翩群从同时贵，落落高门一世华。
人自不欺华用忍，身如可赎但空嗟。
路人泣指飞丹旐，犹忆双旌卷暝霞。
茉莉花
杨巽斋（宋代）

脐麝龙涎韵不侔，薰风移植自南州。
谁家浴罢临妆女，爱把间花带满头。
如梦令（和张文伯芍药）
王之道（宋代）

绰约一枝红怨。疏雨淡烟池馆。梅子欲黄时，日倚朱阑几遍。争看。争看。人在沈香亭畔。
送方仲和信州学正二首
方回（元代）

科第官资异昔年，束书聊憩玉山前。
师生讲暇皋比地，兄弟吟山雁字天。
虚谷宗生双鬓秃，秋崖家学一灯传。
向来晦静相逢处，诸老犹应有断编。
深云庵壁上读外舅海门先生诗
张铉（清代）

儿时见此诗，面壁心欢喜。盘桓日云暮，雒诵犹未已。

今晨款禅扉，破灶茶烟起。尘封阁上经，蜗篆窗间几。

重启碧纱笼，生气犹满纸。名山留千秋，先生长不死。
初夏
姜特立（宋代）

时节催农圃，园林花事空。
柳苍无故态，苗长有新功。
金陵杂兴二百首
苏泂（宋代）

羊车洗马好谈玄，玉立风姿一少年。
不枉当时人看杀，如今何处觅幽阡。
都城从事萧员外寄海梨花诗，尽绮丽至惠然远及
羊士谔（唐代）

珠履行台拥附蝉，外郎高步似神仙。陈词今见唐风盛，

从事遥神卫国贤。掷地好词凌彩笔，浣花春水腻鱼笺。

东山芳意须同赏，子看囊盛几日传。
寄子堂
舒岳祥（宋代）

来往畏炎热，杉篁取迳微。
蝶飞逢草住，燕出认檐归。
云卧从衣冷，风梳爱发稀。
清谈能解愠，松尘为君挥。
一斋夜坐
钱时（宋代）

尽觉山中日月长，何心更梦白云乡。
池塘夜滴梅花雨，墨坐占城一瓣香。
次韵遂宁府宴贡士即席赋二首
魏了翁（宋代）

谁把浮华变古风，颓波衮衮日奔冲。
人情容易随流去，此道分明触处逢。
学似董晁犹有累，文过无白愧无宗。
诸君知此皆升矣，更向根基厚自封。
宿齐云寺
黄公度（宋代）

行李秋将老，停鞭日已西。
深村见人少，孤寺与云齐。
试问沾微禄，何如返故栖。
鸡鸣不成寝，乘月下清溪。
买花
白居易（唐代）

帝城春欲暮，喧喧车马度。
共道牡丹时，相随买花去。
贵贱无常价，酬直看花数。
灼灼百朵红，戋戋五束素。
上张幄幕庇，旁织巴篱护。
水洒复泥封，移来色如故。
家家习为俗，人人迷不悟。
有一田舍翁，偶来买花处。
低头独长叹，此叹无人喻。
一丛深色花，十户中人赋。
回雁峰
齐己（唐代）

瘴雨过孱颜，危边有径盘。壮堪扶寿岳，灵合置仙坛。

影北鸿声乱，青南客道难。他年思隐遁，何处凭阑干。
捧诏书出长安门
饶相（明代）

紫凤衔书降九天，禁城花木发春妍。丹墀百职翔云下，青琐孤臣去日边。

鸿绩已镌清庙鼎，龙文光映彩霞笺。遭逢愧玷丝纶地，重作皇华应宿缠。
为鲤南四弟家修写梅系以八绝句 其七
曹家达（清代）

春归江上最思君，啼鸟邻家怅薄曛。今夜可知明月里，冷香喷醒一窗云。
阖闾城北有卖花翁，讨春之士往往造焉，因招袭美
陆龟蒙（唐代）

故城边有卖花翁，水曲舟轻去尽通。十亩芳菲为旧业，

一家烟雨是元功。闲添药品年年别，笑指生涯树树红。

若要见春归处所，不过携手问东风。
题琢如中表同年遗照四首 其四
缪焕章（清代）

几度青陵梦故人，谛观遗照倍酸辛。盈庭兰玉皆英隽，閒酌玻璃话夙因。
原仲温其彦藻彦符致明集敝庐
刘子翚（宋代）

清樽劝客且留连，乱后相从亦偶然。
三径生涯乡社裹，一秋心偶菊花前。
向来忧喜皆陈迹，老去光阴逐断弦。
怀抱故人今有几，只因情话可忘年。
寄常父
孔平仲（宋代）

红莲绿水本优游，清绝东南七宝州。见说新书亦多事，每闻沿檄少归休。

少年共计驹千里，末路堪嗟貉一丘。正是江边桃李月，鸡鸣度曲寄离忧。
姚宰行可和诗索墨酬以元韵 其二
王十朋（宋代）

人生几丸墨，老病厌操持。好与贤明宰，研磨共救时。
悼俞仁则
俞德邻（宋代）

藕花汀畔柳丝垂，杯酒殷勤话别离。风雨对床空有约，池塘梦别竟无诗。

荒坟日落谁人吊，古屋苔深独我悲。毕竟功名大槐国，排云书在即丰碑。
东湖 其七
林迪（宋代）

诗坛棋战两无双，分得壶中日月长。只恐明时搜隐逸，不容高蹈老沧浪。
送邦彦赴阙
华镇（宋代）

士林休复叹栖鸾，已向青云刷羽翰。汉殿旧闻称锦绣，燕堂当见擢芝兰。

张帆正值霜风劲，策马何辞晓月寒。解道此行须特达，倾囊却愧乏琅玕。
题金州西园九首·石庭
姚合（唐代）

布石满山庭，磷磷洁还清。幽人常履此，月下屐齿鸣。
药草枝叶动，似向山中生。
寄襄贵丁明府
任士林（元代）

小桂堂前手自栽，未沉沙塌已生苔。青山自笑不归去，白马相看时独来。

凉月清宵谁与共？好花晴日不须开。明年应度卢沟水，早寄春风郭隗台。
奉谢杨山居宣慰寄遗茧纸
王逢（元代）

明公枉珍遗，开缄霜雪色。
自非玉女春，必假天孙织。
剡藤失浮薄，海苔无光泽。
元是秘府藏，亲向御手得。
秋风柿叶馆，笔研久荒寂。
飞来一朵云，列弟厌金碧。
如何上所赐，波及沧浪客。
焚香再封裹，还坐翻太息。
盗发唐昭陵，无复晋墨迹。
顾兹抱贞素，恬阅世代易。
尚怜先代时，龙翰溢邦国。
蚕缲尽输征，鹑结曾不惕。
吾元本恭俭，世祖膺圣德。
羊鞟代白麻，遂尔混区域。
侈用几何年，离乱亦以极。
明星烂河岳，鸡叫扶桑白。
当写大宝箴，直上玉阶侧。
讵敢轻点涴，令人却湔涤。
玩鸥亭
陈槩（宋代）

雨后方池碧涨秋，玩鸥亭槛俯清流。
时看雪翅轻披縠，忽见霜毫细滚球。
来往细随苹岸戏，浮沉争逐晚潮游。
吾心久欲同斯乐，早已忘机共倡酬。
青玉案 其一 次韵戴时芳
陈著（宋代）

钱塘江上潮来去。花落花开六桥路。三竺三茅钟晓暮。

当年梦境，如今故国，不忍回头处。

他谁做得愁如许。平地波涛挟风雨。往事凄凄都有据。

月堂笑里，夕亭话后，自是无人悟。
闻训狐
李覯（宋代）

昔年因读昌黎文，知有训狐犹未真。
客堂昨夜灭烛后，一声窃发诚惊人。
慈母入席匪虚语，据此麄暴谁敢闻。
杀人之子养尔子，天地不管胡为仁。
岂无鹰隼善搏击，去路昏黑难相亲。
亦有弓矢可弹射，欲恐误中东西邻。
我今独处虽无惧，聒不得睡宁不嗔。
尝闻凤凰百鸟君，丹穴万里谁能言。
行尝整顿九韶乐，奉迎綷羽掀重云，
直前再拜列尔罪，尔躯何足为灰尘。
相和歌辞。碧玉歌
李暇（唐代）

碧玉上宫妓，出入千花林。珠被玳瑁床，感郎情意深。
秋末闲居作
贯休（唐代）

幽居山不别，落叶与阶平。尽日吟诗坐，无端个病成。

径苔因旱赤，池水入冬清。惟有东峰叟，相寻月下行。